

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵ

**ՆԱԽԱԳԱՀ**

«19» հուլիսի 2023թ. № 746-Լ

**Հ Ր Ա Մ Ա Ն**

ՀԱՐԿԱՅԻՆ ԿԱՄ ՄԱՔՍԱՅԻՆ ԾԱՌԱՅՈՂԻ ՊԱՏՐԱՍՏՄԱՆ ԴԱՍԸՆԹԱՑԸ ՀԱՋՈՂՈՒԹՅԱՄԲ ՀԱՂԹԱՀԱՐԱԾ ՀԱՄԱՐՎԵԼՈՒ ՀԱՎԱՍՏԱԳԻՐ ՈՒՆԵՑՈՂ ԱՆՁԱՆՑ ՀԱՐԿԱՅԻՆ ԿԱՄ ՄԱՔՍԱՅԻՆ ԾԱՌԱՅՈՂՆԵՐԻ ԹԵԿՆԱԾՈՒՆԵՐԻ ՑՈՒՑԱԿՈՒՄ ԸՆԴԳՐԿԵԼՈՒ, ՑՈՒՑԱԿԻՑ ՀԱՆԵԼՈՒ ԵՎ ՑՈՒՑԱԿԻ ՎԱՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ

Հիմք ընդունելով «Հարկային ծառայության մասին» օրենքի 17.2-րդ հոդվածի և «Մաքսային ծառայության մասին» օրենքի 8.2-րդ հոդվածի 2-րդ մասերը և ղեկավարվելով Հայաստանի Հանրապետության վարչապետի 2018 թվականի հունիսի 11-ի թիվ 702-Լ որոշմամբ հաստատված Հայաստանի Հանրապետության պետական եկամուտների կոմիտեի կանոնադրության 17-րդ կետի 16-րդ ենթակետով՝

ՀՐԱՄԱՅՈՒՄ ԵՄ`

1. Հաստատել Հարկային կամ մաքսային ծառայողի պատրաստման դասընթացը հաջողությամբ հաղթահարած համարվելու հավաստագիր ունեցող անձանց հարկային կամ մաքսային ծառայողների թեկնածուների ցուցակում ընդգրկելու, ցուցակից հանելու եվ ցուցակի վարման կարգը` համաձայն հավելվածի:

2. Սույն հրամանն ուժի մեջ է մտնում հրապարակմանը հաջորդող օրվանից:



ՌՈՒՍՏԱՄ ԲԱԴԱՍՅԱՆ

**Հավելված**

**Հայաստանի Հանրապետության**

**պետական եկամուտների կոմիտեի**

**նախագահի 2022 թվականի**

**\_\_\_\_\_\_\_\_\_\_-ի № - Լ հրամանի**

ԿԱՐԳ

ՀԱՐԿԱՅԻՆ ԿԱՄ ՄԱՔՍԱՅԻՆ ԾԱՌԱՅՈՂԻ ՊԱՏՐԱՍՏՄԱՆ ԴԱՍԸՆԹԱՑԸ ՀԱՋՈՂՈՒԹՅԱՄԲ ՀԱՂԹԱՀԱՐԱԾ ՀԱՄԱՐՎԵԼՈՒ ՀԱՎԱՍՏԱԳԻՐ ՈՒՆԵՑՈՂ ԱՆՁԱՆՑ ՀԱՐԿԱՅԻՆ ԿԱՄ ՄԱՔՍԱՅԻՆ ԾԱՌԱՅՈՂՆԵՐԻ ԹԵԿՆԱԾՈՒՆԵՐԻ ՑՈՒՑԱԿՈՒՄ ԸՆԴԳՐԿԵԼՈՒ, ՑՈՒՑԱԿԻՑ ՀԱՆԵԼՈՒ ԵՎ ՑՈՒՑԱԿԻ ՎԱՐՄԱՆ

1. Սույն կարգով սահմանվում է հարկային կամ մաքսային ծառայողների պատրաստման դասընթացը հաջողությամբ հաղթահարած համարվելու հավաստագիր (այսուհետ` հավաստագիր) ունեցող անձանց հարկային կամ մաքսային ծառայողների թեկնածուների ցուցակում (այսուհետ` ցուցակ) ընդգրկելու, ցուցակից հանելու և ցուցակը վարելու կարգը:

2. Ցուցակը վարվում է էլեկտրոնային եղանակով Հայաստանի Հանրապետության պետական եկամուտների կոմիտեի (այսուհետ` Կոմիտե) անձնակազմի կառավարման ստորաբաժանման կողմից:

3. Ցուցակում ընդգրկվում են հավաստագիր ունեցող անձինք` հարկային կամ մաքսային ծառայողների պատրաստման դասընթացի ավարտին իրենց կողմից առավել բարձրից ցածր միավորներ հավաքելու սկզբունքից ելնելով: Հավասար միավորների դեպքում հաշվի է առնվում ավարտական քննության արդյունքներով առավելագույն հնարավորից հավաքած տոկոսը։ Ավարտական քննության արդյունքներով առավելագույն հնարավորից հավաքած տոկոսի հավասարության դեպքում հաշվի է առնվում տեսական մասին գնահատականի՝ առավելագույն հնարավորից հավաքած տոկոսը։

4. Կոմիտեի անձնակազմի կառավարման ստորաբաժանումը ցուցակը կարող է կազմել՝ ըստ հարկային կամ մաքսային ծառայության պաշտոնների խմբերի` բարձրագույն, գլխավոր, առաջատար և կրտսեր։

5. Կոմիտեի անձնակազմի կառավարման ստորաբաժանման կողմից հավաստագիր ունեցող անձանց ցուցակում ընդգրկելու դեպքում լրացվում են հետևյալ տեղեկությունները՝

1) հավաստագրի համարը և ամսաթիվը.

2) պատրաստման դասընթացի արդյունքում հավաքած միավորները.

3) հավաստագիր ունեցող անձի անունը, ազգանունը, հայրանունը.

4) ծննդյան տարեթիվը, ամիսը, ամսաթիվը.

5) անձը հաստատող փաստաթղթի համարը, տալու և վավերականության ամսաթվերը, ում կողմից է տրվել, հանրային ծառայության համարանիշը.

6) հաշվառման և փաստացի բնակության վայրը (փոստային հասցեն), հեռախոսահամարները, էլեկտրոնային փոստի հասցեն.

7) օտար լեզվի իմացությունը, տիրապետման աստիճանը.

8) հարկային կամ մաքսային ծառայության պաշտոնը զբաղեցնելու համար մասնագիտական գիտելիքների և աշխատանքային ունակությունների տիրապետման տեսանկյունից ներկայացվող պահանջների բավարարման մասով տեղեկություններ` կրթության, աշխատանքային ստաժ.

9) այլ տեղեկություններ:

6. Հավաստագիր ստանալուց հետո յոթ աշխատանքային օրվա ընթացքում Կոմիտեի անձնակազմի կառավարման ստորաբաժանման համապատասխան աշխատակիցը հավաստագիր ունեցող անձին ընդգրկում է ցուցակում: Հավաստագիր ստացած անձանց վերաբերյալ սույն հավելվածի 5-րդ կետում սահմանված տեղեկատվությունը Կոմիտեի Ուսումնական կենտրոնի կողմից նշված հավաստագրի տրամադրումից հետո հինգ աշխատանքային օրվա ընքացքում տրամադրվում է Կոմիտեի անձնակազմի կառավարման ստորաբաժանմանը։

7. Հավաստագիր ունեցող անձանց` ցուցակում միանգամյա ընդգրկված լինելու առավելագույն ժամկետը երեք տարի է:

8. Հարկային կամ Մաքսային ծառայության պաշտոնի նշանակումը հիմք չէ հավաստագիր ունեցող անձին ցուցակից հանելու համար։

9. Հավաստագիր ունեցող անձը ցուցակից հանվում է հետևյալ հիմքերի առկայության դեպքում.

1) անձնական դիմումի հիման վրա.

2) հարկային կամ մաքսային ծառայության օրենքով սահմանված առավելագույն տարիքը լրանալու դեպքում.

3) ցուցակներում միանգամյա գտնվելու առավելագույն ժամկետը լրանալու դեպքում․

4) Հայաստանի Հանրապետության քաղաքացիությունը դադարեցնելու դեպքում՝ քաղաքացիությունը դադարեցնելու օրը․

5) ցուցակում գրանցված անձի մահվան դեպքում՝ նրա մահվան վկայականում նշված մահվան օրը:

10․ Ցուցակի թափուր համարները լրացվում են հաջորդաբար՝ նվազման կարգով՝ ինքնաշխատ եղանակով։

11. Հավաստագիր ունեցող անձը հանվում է ցուցակից ինքնաշխատ եղանակով՝ հետևյալ ժամկետներում.

1) Սույն հավելվածի 9-րդ կետի 1-ին ենթակետով սահմանված դեպքում՝ դիմումի ներկայացման օրվան հաջորդող օրը, իսկ դիմումում ժամկետ սահմանված լինելու դեպքում՝ դիմումում նշված օրը.

2) Սույն հավելվածի 9-րդ կետի 2-րդ ենթակետով սահմանված դեպքում` առավելագույն տարիքը լրանալու օրվան հաջորդող օրը.

3) Սույն հավելվածի 9-րդ կետի 3-րդ ենթակետով սահմանված դեպքում՝ միանգամյա գտնվելու առավելագույն ժամկետը լրանալու օրը,

4) Սույն հավելվածի 9-րդ կետի 4-րդ ենթակետով սահմանված դեպքում՝ համապատասխան փաստաթղթերը Կոմիտե ստացվելուց հետո 3 աշխատանքային օրվա ընթացքում՝ ցուցակից հանման օր նշելով քաղաքացիությունը դադարեցնելու օրը,

5) Սույն հավելվածի 9-րդ կետի 5-րդ ենթակետով սահմանված դեպքում՝ համապատասխան փաստաթղթերը Կոմիտե ստացվելուց հետո 3 աշխատանքային օրվա ընթացքում՝ ցուցակից հանման օր նշելով հավաստագիր ունեցած անձի մահվան վկայականում նշված մահվան օրը։